སྐབས་དེར་བླ་མ་ཞེ་ཆེན་ཚང་གནམ་དར་དུས་རེད།ཞེ་ཆེན་དགོན་དུ་བཞུགས་སྐབས་གཙོ་བོ་རྒྱལ་ཚབ་རིན་པོ་ཆེ་སོགས་ཀྱིས་བསྐྱེད་སྲིང་གནང་ཡོད་ན་ཡང་ལོ་ན་ཆུང་ཆུང་ཡིན་པས་གཞུང་ལུགས་སོགས་ལ་གསན་བསམ་གྱི་གོ་སྐབས་ད་དུང་ཐོབ་མེད་པར་གཞི་རྩའི་ཆོ་ག་ཆོས་སྤྱོད་དང་ཞལ་འདོན་སོགས་སློབ་བཞིན་པའི་སྐབས་ཤིག་ཏུ་རྒྱ་དུས་ལོག་པ་རེད།ཉིན་དེར་བླ་མ་ཞེ་རྫོགས་གཉིས་ཀྱི་བླ་ཆེན་ཐམས་ཅད་འཛིན་བཟུང་བྱས།རྫོགས་ཆེན་རིན་པོ་ཆེ་སྐུ་དཀྲོང་ཞིང་།ཞེ་ཆེན་རབ་འབྱམས་རིན་པོ་ཆེ་བཙོན་དུ་ཚུད་པ་སོགས་བྱུང་བ་རེད།སྐབས་དེར་སྤྲུལ་རིན་པོ་ཆེ་ཁོང་དམིགས་བསལ་འཛིན་བཟུང་ཡང་མ་ཐེབས་ཀྱང་ཕྱུགས་མ་དགྲས་དེད་ཤུལ་གྱི་ལུ་གུ་བདག་མེད་ཅིག་ལྟར་བདག་པོ་བྱེད་མཁན་གྱི་མི་ཡང་གཅིག་ཀྱང་མ་བྱུང་བར་གཅིག་པུར་ལུས་པ་རེད།དེ་དུས་ཁོང་གཅིག་པུས་ལོ་ན་དེ་ཙམ་དུ་ཆུང་ན་ཡང་ཁོང་གིས་སྦྱོང་བཞིན་པའི་ཀར་གླིང་ཞི་ཁྲོའི་ཡི་གེ་པོད་ཆེན་ཞིག་ཡོད་པ་དེ་ཁུར་ན་ཕ་ཡུལ་གྱི་ཕྱོགས་སུ་བྲོས་ནས་ཕེབས་པ་རེད།